DA Den Europæiske Unions Tidende C 223/10

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer

(2015/C 223/09)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»MOJAMA DE BARBATE«

EU-nr.: ES-PGI-0005-01210 – 10.3.2014

BOB ( ) BGB ( X )

1. Navn

»Mojama de Barbate«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.7. Fisk, bløddyr, skaldyr, ferske, og produkter på basis heraf

3.2. Beskrivelse af produktet med betegnelsen i punkt 1

»Mojama de Barbate« (tørret og saltet tun) fremstilles af den ædle del af tunen kaldet fileten, både af de to øverste fjerdedele og af de to nederste, som gennemgår en modningsproces, hvor de saltes og lufttørres i det fri eller i tørretuneller.

»Mojama de Barbate« kan opdeles i kategorierne »Ekstra« og »Klasse I«.

Kategorien »Ekstra« : Denne kategori omfatter den saltede og tørrede tunfisk, der stammer fra den indre del af tunfileten, dvs. den del, der er i kontakt med fiskens rygsøjle, og som er mindre fedtholdig.

Kategorien »Klasse I« : Denne kategori omfatter den saltede og tørrede tunfisk, der stammer fra den del af fisken, der ligger ved siden af den filet, som bruges til kategorien »Ekstra«, og som er karakteriseret ved et større indhold af fedt.

»Mojama de Barbate« er mørkebrun på ydersiden, og man kan meget tydeligere se tunkødets struktur ved overskæring af kød i »Klasse I« end ved kød i kategorien »Ekstra«. Når det skæres, fremstår kødet dybrødt med forskellige toner, der især er mørke i kanten, har en kompakt og jævn tekstur, få fibre og en lugt og smag af fed fisk.

Saltkoncentrationen er mellem 3 og 9 %, og den relative fugtighed er mellem 35 og 45 %.

»Mojama de Barbate« er vakuumpakket i en gennemsigtig plastikpose, som er behørigt mærket, og den er enten skåret i stykker eller skiver med forskellig vægt, som ligger i oliven- eller solsikkeolie. Produktet kan også komme skiveskåret i glasbeholdere i oliven- eller solsikkeolie.

3.3. Foder (kun for produkter af animalsk oprindelse) og råvarer (kun for forarbejdede produkter)

»Mojama de Barbate« er lavet af tunfileter fra arten Thunnus albacares, der også går under navnet gulfinnet tun, og Thunnus thynnus, der også går under navnet almindelig tun, med en levende vægt over 200 kg. Der er ingen begrænsninger på, hvilket område råvaren til »Mojama de Barbate« må komme fra, men der anvendes kun vild tun til udarbejdelsen.

3.4. Specifikke produktionsetaper, som skal finde sted i det afgrænsede geografiske område

Følgende skal finde sted inden for det afgrænsede geografiske område: vask af tunen, opskæring, vask af de forskellige udskæringer, saltning, gentagne vaskninger med henblik på at opnå den ønskede saltning, presning, modning af tunfileterne ved tørring, udbening og endelig udvælgelse til emballering.

3.5. Særlige regler vedrørende skiveskæring, rivning og emballering osv. vedrørende det produkt, som den registrerede betegnelse henviser til

Emballering af »Mojama de Barbate« skal foregå på forarbejdningsvirksomheden for at bevare de fysisk-kemiske og organoleptiske egenskaber, der opnås hen mod processens slutning, navnlig for så vidt angår saltkoncentration og relativ fugtighed.

3.6. Særlige regler for mærkning af det produkt, den registrerede betegnelse henviser til

På etiketterne for alle de virksomheder, der markedsfører »Mojama de Barbate« og er omfattet af den beskyttede geografiske betegnelse, er betegnelsen »Mojama de Barbate« tydeligt angivet sammen med Den Europæiske Unions BGB-logo. Derudover skal de bære nedenstående anagram for beskyttet geografisk betegnelse, som er obligatorisk.

4. Præcis afgrænsning af det geografiske område

Produktionsområdet er kommunerne Barbate og Vejer de la Frontera, som begge ligger i provinsen Cádiz.

5. Tilknytning til det geografiske område

»Mojama de Barbate« er på det nationale marked kendt som et gourmetprodukt, der udmærker sig ved at være omhyggeligt produceret, have en høj pris og blive spist yderst sjældent. Produktet kan fås i specialbutikker, der udbyder gastronomiske produkter forskellige steder i Spanien, og på restauranter.

Forbindelsen til det geografiske område bygger på produktets prestige og omdømme, som skyldes den tradition for saltning, der findes i området, hvor man har fisket og stadig fisker tun, og hvor man har bevaret den bedste håndværksmæssige forarbejdningspraksis på grundlag af erfaring og den viden, som er blevet overført fra generation til generation.

Langs hele kystområdet i Cadizbugten har man en tradition for fiskeri og fremstilling af saltet tun, som stammer fra tiden omkring fønikerne og antikken, hvor disse folk lærte områdets primitive beboere at fiske, og der findes allerede fra den tid henvisninger til brugen af labyrinter af net til at fange tun.

Senere finpudsede araberne nettenes design og indførte traditionen med at fange tun med kunsten »almadraba« (bundgarn — fra andalusisk arabisk, hvor ordet betyder »sted, hvor man slår eller kæmper«) ved hjælp af en labyrint af net opsat tæt på kysten, som ligger på tunens vej til og fra gydningsstedet mellem Atlanterhavet og Middelhavet.

Diverse klassiske forfattere har efterladt talrige vidnesbyrd i løbet af næsten ti århundreder om bundgarnsfiskeriet i Gibraltarstrædet og om, hvor mange og hvor store tun der findes i området, og det beskrives detaljeret, hvordan fangsten foregår i ovennævnte labyrinter af net, og hvordan tunen er blevet handlet i hele Middelhavsområdet. Der er særligt blevet lagt vægt på fiskens gastronomiske kvaliteter og næringsværdi.

Allerede under romerne trivedes de industrier, der saltede og forarbejdede tun. De folk, der efterfølgende etablerede sig i det sydlige Spanien, fortsatte og bidrog til fiskeriindustrien, hvilket er fortsat frem til vore dage, hvor man har bevaret traditionen og de håndværksmæssige processer.

I det geografiske område, hvor man laver »Mojama de Barbate«, er der fortsat traditionel forarbejdningsindustri, og der gennemføres aktiviteter for medarbejdere i hotel- og restaurationsbranchen og i industrien, samt for entusiaster og den brede offentlighed, som f.eks. Gastronomisk uge for tun, der afholdes af Barbate kommune, hvor kokke og erhvervsdrivende udfører kulinariske præsentationer eller »showcookings«, så tilskuerne kan prøve traditionelle retter baseret på almindelig tun, som udgør en væsentlig del af gastronomien omkring kysten ved Cádiz. Under arrangementet afholdes der også andre aktiviteter, som f.eks. en madlavningskonkurrence eller en konkurrence om at lave de bedste tapas, hvor det gælder om at lave den bedste tapa med almindelig tun.

»Mojama« er det vigtigste saltede produkt, der kommer fra tunen. Den industri, som udarbejder produktet via håndværksmæssige processer, er blevet drevet frem af familieejede små eller mellemstore virksomheder, der er blevet ledet af virksomhedens grundlægger eller dennes efterkommere. Dette har givet mulighed for at bevare de mest traditionelle forarbejdningsteknikker og kun indføre tiltag, som højner fødevaresikkerheden og kontrollerer processerne tilstrækkeligt til at opnå en bedre kvalitet.

For at udarbejde produktet skal man bruge viden og erfaring lige fra processens start til dens slutning. Opskæring og partering af fisken, udskæring af den filet, der bruges til at fremstille »Mojama de Barbate«, foretage de yderligere snit i de rette områder, saltningsfasen, som kræver, at man ved, hvilken grad af saltning der er nødvendig, den efterfølgende vaskning, som skal foretages på en kontrolleret måde, så det kun er det overskydende salt, der vaskes af, og endelig tørringen, som på grund af områdets mikroklima foregår under de bedste betingelser enten i form af naturlig tørring eller tørretunneller.

Som det fremgår af produktets omdømme i gastronomiske kredse, er der en række henvisninger til produktet i publikationer, hvoraf det er værd at fremhæve »Inventario Español de Productos Tradicionales« (Oversigt over traditionelle spanske produkter) fra 1996, som er udgivet af ministeriet for landbrug, fiskeri og fødevarer, der er en enhed i den offentlige statslige forvaltning, og forskningsrapporten fra Fundación Unicaja »Catalogación y Caracterización de los Productos Típicos Agroalmientarios de Andalucía« (Katalogisering og karakteristik af typiske landbrugs- og fødevareprodukter i Andalusien), Bind II, udgivet i 2006, hvor mojama nævnes som et traditionelt produkt fra Andalusien, som frem for alt fremstilles i Barbate (Cádiz) og Isla Cristina (Huelva).

Det spanske dagblad El País fra 30. august 2009 offentliggjorde en reportage om gastronomi kaldet »Sal para la vida« (salt til livet), hvoraf følgende fremgår:

»Den dag i dag salter de udviklede lande fortsat fisk, fordi processen giver fisken en fremragende slutaroma. Spanien har verdenskendte produkter, som f.eks. ansjoser fra Santoña og saltet tun fra Barbate.«

I skrivelsen »La Mar de Cádiz«, Guide til provinsen, under afsnittet gastronomi, står følgende: »Gastronomien langs Cádiz-provinsens kyst er lige så righoldig og varieret som dens jord, alt lige fra vinene i Sanlúcar de Barrameda og El Puerto de Santa María til »Mojama de Barbate« (tørret saltet tun) over indbagte specialiteter fra Cádiz gør området til et af de mest værdsatte i Spanien.«

Et af de klareste beviser for det gode omdømme, som »Mojama de Barbate« nyder, er det høje antal henvisninger til produktet på internettet:

På hjemmesiden »Guía Interactiva de Restaurantes de Cocina Marinera« (interaktiv guide til fiske- og skaldyrsrestauranter) er produktet beskrevet således: »Blandt det saltede kød udskiller saltet, tørret tun sig (hvilket er typisk i Isla Cristina og Barbate, som er de største andalusiske producenter)«.

Restauranten »Buentrago«, som har flere lokaler i Sevilla, har »Mojama de Barbate« på deres tapas-kort.

På den internationale turistmesse FITUR, som afholdes i Madrid, blev prøvesmagning af »Mojama de Barbate« inkluderet i lanceringen.

Prøvesmagning af »Mojama de Barbate« i løbet af arrangementet »Tun-ugen« er beskrevet i adskillige udgivelse i provinsen Cádiz.

Turistguiden »Los Caños de Meca« nævner »Mojama de Barbate« som et af områdets typiske produkter.

Restauranten Alcaravea har ligeledes »Mojama de atún extra de Barbate« på menukortet.

I den digitale avis »Andalucía« findes en artikel, som konstaterer følgende om »Mojama de Barbate«: »Den gastronomiske tradition i Barbate (Cádiz) er righoldig og varieret på grund af fiskeriprodukter, som bl.a. »Mojama de Barbate«, hvorefter der gives en detaljeret beskrivelse af produktet.

I Guiden til provinsen Cádiz optræder »Mojama de Barbate« som en typisk ret med stor næringsværdi, der beskrives som »velsmagende«.

For så vidt angår brugen af produktet i hverdagssprog kan det konstateres, at i avisen ABC fra Sevilla den 7. august 2000 optræder udtrykket »… fast som mojama fra Barbate eller Isla Cristina«.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning (2))

Den fulde tekst til varespecifikationen for betegnelsen kan findes på følgende link:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_mojama_barbate.pdf

eller ved at gå direkte ind på startsiden hos Andalusiens kontor for landbrug, fiskeri og udvikling af landdistrikter

(http://www.juntadeandalucia.es/agriculturaypesca/portal), og dernæst gå ind på: »Industrias Agroalimentarias« — »Calidad y Promoción« — »Denominaciones de Calidad« — »Productos derivados de la pesca«. Varespecifikationen findes under navnet på kvalitetsbetegnelsen.

(1) EUT L 343 af 14.12.2012, s. 1.

(2) Se fodnote 1.